1960ko Neguko Olinpiar Jokoak - Wikipedia, entziklopedia askea.\n1960ko otsailaren 18a - 1960ko otsailaren 28a\nBlyth Arena (en)\nKirol proba olinpiko 27\nbiathlon at the 1960 Winter Olympics (en)\nski jumping at the 1960 Winter Olympics (en)\nNordic skiing at the 1960 Winter Olympics (en)\nalpine skiing at the 1960 Winter Olympics (en)\nNordic combined at the 1960 Winter Olympics (en)\nice hockey at the 1960 Winter Olympics (en)\ncross-country skiing at the 1960 Winter Olympics (en)\nspeed skating at the 1960 Winter Olympics (en)\nfigure skating at the 1960 Winter Olympics (en)\n1 Sobietar Batasuna 7 5 9 21\n2 Alemania 4 3 1 8\n3 AEB 3 4 3 10\n4 Norvegia 3 3 0 6\n5 Suedia 3 2 2 7\n6 Finlandia 2 3 3 8\n8 Suitza 2 0 0 2\n10 Frantzia 1 0 2 3\nYevgeny Grishin, SESBekoa, izotz gaineko abiadura-patinajeko 500 metroko probaren garailea izan zen, eta beste hainbeste egin zuen 1.500 metrokoan, Roald Aasekin batera.\nLidia Skoblikova, hau ere SESBekoa, abiadura irristaketako 1500 eta 3.000 metroko probatako garailea izan zen.\nJean Vuarnet frantziarrak lortu zuen eski alpetarreko jaitsierako probako urrezko domina. Gainera, metalezko eskiekin parte hartu eta irabazi zuen lehen eskialaria izan zen.\nAnne Heggtveit, Kanadakoa, emakumezkoen eslalom probako garailea izan zen.\nBiatlonean, Suediako Klas Lestanderrek, hamabortzgarren denborarik hoberena lortu zuen 20 kilometroko lasterketaren ondoren, baina akatsgabea izan zen errifle tiraketako zatian, honela, biatloiko lehen txapeldun olinpikoa bihurtu zelarik.\nPenny Pitou, AEBetakoak, emakumezkoen jaitsiera eta eslalom erraldoi probetako zilarrezko dominak irabazi zituen.\nVeikko Hakulinen cross-country eskiatzaile finlandiarra, Squaw Valleyko joko hauetan, hiru domina aldarrikatu zituen kirolari bakarra izan zen (orotara zazpi lortzeko). 40 kilometro erreleboetako proban metro bategatik, esprintean 20 segundo beranduago iritsi zen.\n1980ko Izotzeko Mirariaren seinaleak emanez, txikitzat hartzen zen AEBetako izotz hockey taldeak, Kanadakoa garaitu zuen, urrea irabazteko faboritotzat hartzen zena, baita Gerra Hotzeko etsai zen SESB eta Txekoslovakia ere, finalean, honela urrezko domina irabaziz.\nIBM 305 RAMAC IBMren ordenagailu aurreratua, datu prozesatze elektronikoak emateko erabili zen, lehen aldiz Olinpiar Joko Batzuetan.\nCarol Heiss izotz gaineko patinaje artistikoko kirolaria (ondoren proba horretan urrezko domina lortu zuena) izan zen kirolari guztien izenean zina egin zuena. Neguko Olinpiar Jokoei dagokienez, kirolarien izenean zin olinpikoa egin zuen lehen emakumea izan zen.\n1956ko Cortina d'Ampezzoko Neguko Olinpiar Jokoak Aro Modernoko Neguko VIII. Olinpiar Jokoak\n1964ko Innsbruckeko Neguko Olinpiar Jokoak\nMultimedia: 1960 Winter Olympics\nOrriaren azken aldaketa: 4 otsaila 2022, 20:41.


Espainiak segurtasun handia eskatuko du NK-603 arto transgenikoa onartzen denean | Consumer\nEspainiak segurtasun handia eskatuko du NK-603 arto transgenikoa onartzen denean\n"Bidegabekeria" da laborantza onartzen ez den bitartean inportatzea eta prozesatzea.\nEspainiak segurtasun handia eskatuko du hurrengo bozketan Bruselan NK-603 artoaren barietate transgenikoa onartzeko. Hala ere, “bidegabekeria” da laborantza baimentzen ez den bitartean inportatu eta prozesatzea. Hala ageri da José Antonio Labordeta Talde Mistoko diputatuak NK-603 artoari buruz Gobernuak Europar Batasuneko Kontseiluan (EB) duen posizioari buruz Kongresuari egindako galderan.\nGobernuak gogorarazi du 2004ko apirilaren 30ean, Elikagaien Katearen eta Animalien Osasunaren Batzorde Iraunkorraren bileran, ez zela gehiengo kualifikaturik lortu NK-603 lerroko organismo transgeniko batetik eratorritako elikagaiak edo osagaiak merkaturatzeko baimena emateko. Hori dela eta, azaldu du Europako Batzordeak barietate hori onartzearen aldeko proposamena bidaliko diola EBko Ministroen Kontseiluari, eta hiru hilabete izango dituela gehiengoz onartzeko edo baztertzeko. Azken kasu horretan, erabakia Erkidegoko Gobernuari dagokio.\nGobernuak transgenikoen arloan hartzen dituen erabaki eta jarrera hauek izango ditu oinarri: gardentasuna, kontsumitzaileek eta nekazari eta abeltzainek kontsumitzen eta ekoizten dutena aukeratzeko duten eskubidea, eta produktu horien trazabilitate osoa, soroen identifikazioa barne, Gobernuaren erantzuna da.\nBere erantzunean, Gobernuak azpimarratzen du Nekazaritza Ministerioaren lan-ildoak, arlo horretan eskumena duten agintariekin koordinatuta, produktu horietarako berariazko xedapenak errespetatzeko kontrol-planetan integratzea eta labore ekologikoen, konbentzionalen eta transgenikoen arteko lehiakortasuna bermatzeko adostasuna lortzea direla.\nmaíz-eu nk-603-eu transgeniko


Maiatzak 30, euskararen eguna Abartzuzan. Egitaraua eta dantza-kolektiboa |\n← Kotarro 32 online: Galdetegia hautagai euskaldunei, Garean jarduerak, Puy eguna, Abartzuzan euskararen eguna\nUdal hauteskundeak Lizarran. Eta alderdiek euskararekin zer? →\nMaiatzak 30, euskararen eguna Abartzuzan. Egitaraua eta dantza-kolektiboa\nPosted on 2015/05/20\tby lizarbeibar\nDatorren maiatzaren 30ean, larunbata, Irriherri euskara elkarteak euskararen eguna antolatu du. Urte asko dira Irantzu Mankomunitateko udalerrietan ospatzen dela jai hau eta aurten Abartzuzari egokitu zaio egitea.\nUrteetako esperientziak erraztu eginen zien egitarau benetan oparoa antolatzen, 11:00etan aurresku batek emanen dio hasiera egunari eta berehala, 11:30ean, pintxo-potea izanen dugu. Bitartean, eta goizean zehar, Artisauak izanen ditugu Zugarrondo plazan eta anberria txaranga, puzgarriak eta umeentzako ekintzak pilotalekuan. Pixka bat beranduago, 13:00etan, Larragako zanpantzarrak.\nEguerdi partean, 14:30ean, herri bazkaria izanen dugu. Txartelak salgai Oteitzako, Villatuertako eta Abartzuzako Rural Kutxetan eta Lizarrako Euskaltegian maiatzaren 13tik 28ra, osteguna. Helduak 12 euro eta haurrak 10.\nBazkalostea eta gero, 16:30ean, dantza emanaldia izanen dugu eta segidan AEK bekaren zozketa eta gaztaren irabazlea iragarriko dira. Ondotik, 17:00etan herrien arteko herri kirolak izanen ditugu eta 18:30ean batukada. Zortzietako bingoak giroa baretu badezake ere, 20:30etik aurrerako bokatek eta, batez ere, gaueko kontzertuek (Irrikan, Hesian eta DJ Raizti), giroa bero-bero jarriko dute. Egun pasa ederra Abartzuzako herrian, animatzen?\nAbartzuzako eskolako haurrek, 2015eko Euskararen egunerako, flashmoba prestatu dute. Musika: “Euskaraz egin dezagun bidea”, TRIKIDANTZ (Euskaraz bizi eta ikasi nahi dut). Entsaiatu koreografia eta dantzaldi ederra eginen dugu denon artean euskararen egunean!\nPost hau Euskaraz bizi nahi dut, Irriherri atalean publikatu zen. Gogokoetara gehitzeko lotura iraunkorra.


Zertara kreatuak garenaren gainean\n1. Iainkoak etzaitu ezarri mundu hunetan zure beharrik zuelakotz, ikusirik ezdeusgai zarela harentzat; bainan xoilki bere ontasunaren erakustea gatik, emaiten derautzula bere grazia eta bere loria. hargatik eman derautzu adimendua, haren ezagutzeko, memoria, hartaz orhoitzeko, borondatea, haren maitatzeko, imajinazionea, haren ongi-eginen gogoratzeko, begiak, haren obra miragarrien ikusteko, mihia, haren laudatzeko, eta hala bertzeez.\n2. Intenzione hartara kreatua, eta mundu hunetan ezarria zarenaz gero, haren kontrako akzione guziak behar dira arbuiatu eta urrun igorri, eta fin hartara heldu eztirenak mesprezatu behar dira, alferrak eta ezdeusetakoak bezala.\n3. Konsidera zazu munduaren dohakabetasuna. Eztu hori gogoratzen, bainan bizi da uste balu bezala, eztela kreatua etxerik egiteko, zuhaitzik landatzeko, aberastasunik biltzeko eta ergelki ibiltzeko baizen.\n1. Ahalka zaite, erakus diozozu zure arimari bere miseria, hain handia izan baita hunerainokoan, non hori guzia ezpaitu gogoan izan ere, edo guti baizen. Helaz! erranen duzu, zer nuen gogoan, ene Iainkoa, zu etzinitudanean? Zertaz orhoitzen ninzen, zutaz ahantzirik nengoenean? zer nuen maite, zu etzinitudanean maite? Helaz! egiaz bizi behar nuen, eta bazkatzen nintzen banaloriaz, nik serbitzatzen nuen mundua, eta mundua ezta egina ene serbitzatzeko baizen.\n2. Haserra zaite zure bizitze iraganaren kontra. Arnegatzen dut zuetaz gogoeta alferrak, orhoitzapen ezdeusetakoak eta madarikatzekoak, arnegatzen dut zuetaz adiskidetasun falsoak, serbitzu galduak, ongi-egin eskergabeak, begitarte eman fastikagarriak.\n3. Itzul zaite Iainkoa gana. Zu, O ene Iainkoa, ene Salbatzaillea, zu xoilki izanen zara hemendik hara ene gogoeta eta pensamendu guzien xede bakhoitza, ez ez, sekulan eztut neure gogoan pairatuko zure gogara ezten gauzarik. bizi naizen egun guziez betheko dut neure memoria hain eztiki ene aldera erakutsi duzun zure emetasunaren handitasunaz, zu izanen zara ene bihotzeko plazerak, eta ene afekzioneen eztitasuna.\nBada, zinetan nago, halako eta halako nenrabillaten ergelkeriaz, ene egunak eramaiten zerauzkidaten halako eta halako ioan-etorrian, ene bihotza amarraturik zedukaten halako eta halako afekzioneak hemendik hara higoinduko zaizkit, eta hartarakotzat serbitzatuko naiz halako eta halako erremedioz.\n1. Emozu esker Iainkoari, zeren egin zaituen hunein fin ekzelent batetako. Egin nauzu, Iauna, zuretzat, arren zure neurrigabeko loriaz sekulakotz goza nadin, noiz izanen naiz gai eta baso, eta noiz benedikatuko zaitut egin behar zaitudan bezala?\n2. Ofrenda egizu. Ene kreatzaille maitea, ofrendatzen derauzkitzut ene afekzione eta erresoluzione hek berak, ene arima eta bihotz guziarekin.\n3. Othoitz egizu. Ene Iainkoa, othoitzez nagotzu ene desiren eta botuen gogo onez hartzeaz, eta ene arimari zure benedizinoaren emaiteaz; zure Semeak gurutzearen gainean isuri duen odolaren merituz hek konpli ahal detzan amorea gatik.\nEgizu debozionezko floka.


Berokiak nola gorde\nNegua eta eguraldi hotzak amaitzen direnean, beroki, bufanda, bota eta jertseen ordez kamisetak, prakak, soinekoak eta sandaliak jartzen ditugu armairuan. Baina neguko arropak hurrengo denboraldira arte gorde aurretik hainbat neurri hartu behar da, hurrengo udazkeneko lehen hotzekin berriro behar ditugunean orban edota bestelako akatsekin sorpresa desatseginik izan ez dezagun\n1 martxoa de 2001\nHurrengo udazken-negura arte gorde behar duzun arropa gordetzerakoan, garbikari gutxi erabili.\nGorde behar duzun arropari ez bota leunkaririk, lixibarik edo bestelako produktu kimikorik. Arropa gorde behar duzun lekuko hezetasun eta tenperaturaren baldintzak kontrolatu ezin direnez, jantzietan orbanak eta usain txarrak ager daitezke.\nOngi errepasatu jantziak eta ziurtatu ez dutela orban edo zikinik, denborekin finkatu egiten baitira, batez ere zuntz naturaletan.\nEz lisatu arropa. Jantziak duen edozein zikinkeria-hondar, txiki-txikia izan arren, gehiago erantsiko zaio.\nArropa gorde behar duzun lekuan ez dadila hezetasunik izan. Jantziek ere erabat lehor egon behar dute.\nTolestu jantziak eta lotu botoiak, krisketak, kremailerak eta abar.\nParpaila finezko jantziak baldin badituzu, bildu zetazko paper urdinean (zuriak argia pasatzen uzten du).\nEdredoiak plastikozko poltsan sartu eta gorde armairuko goiko apaletan edo ohe azpiko kajoietan, zanpatu eta honda ez daitezen.\nLumazko jantziekin (funda, edredoi, beroki eta abarrekin) egin “pilota” bat eta sartu poltsa batean, aire guztia aterata.\nArtilezko jantziak ez gorde oso estu, zuntzak hondatu eta betirako zimurrak sortuko dira eta.\nJantzi luze eta astunak (beroki, traje eta larruzko jantziak) gordetzeko erabili egurrezko pertxak. Hobeto eusten diote jantziari.\nEz zintzilikatu arropa kakoetan; jantzien sorbaldakoek eta lepoek euskarri ona izatea komeni da.\nGorde arropa kaxa hermetikoetan edo plastikozko estalkiak dituzten saskietan edo eskegi sitsaren aurkako plastikozko poltsa berezietan.\nArropa artean jarri sitsaren aurkako produkturen bat. Ez erabili aerosolik, usain handia izateaz gain hondatu egin baitezakete hainbat zuntz, larrua adibidez.\nArreta berezia jarri larruzko jantziekin. Garbiketa utzi espezialisten esku.\nAstindu larruzko jantziak gorde aurretik, forma galdu eta zimurrak markatuta gera ez daitezen.\nEskegi pertxa berezi batean, plastikozko estalki batean bilduta, jantzia osorik babestuta.\nGorde leku aireztatu eta lehor batean, edo edukiontzi itxi batean barruan paradiklorobenzenozko kristalak dituela, sitsik izan ez dezan. Eta, agian hobeto, egin kontsulta jantzia saldu zizuten dendan; seguru asko izango dituzte jantziok gordetzeko hozkailu bereziak.\nEz pilatu zapata eta botak bata bestearen gainean. Eta ez daitezela arropa ukitzen egon.\nEros ezazu zapata pare bakoitzarentzat orkoi bat, eta botak bete egunkari paperez.\nKalitatezko botak gorde ahoz behera eta zeihar jarritako zurezko makiletan sartuta edo bestela, lotu biak pintza batekin eta eskegi kako batean..\nGaitz hedatua, baina sendatzen zaila


Herrialde nordikoak - Wikipedia, entziklopedia askea.\nHerrialdeko nordikoak, eskandinaviar herrialdeak edo Eskandinaviako herrialdeak iparraldeko Europako bost estatu hartzen dituen eskualde geografiko eta kulturala da: Danimarka, Finlandia, Islandia, Norvegia eta Suedia. Gainera, Faroe uharteak, Groenlandia, Åland eta Svalbard barnean ere hartzen dituzte. Eskandinaviako herrialdeek asko dute komunean bizimoduari, historiari, hizkuntzari eta gizarte egiturari dagokienez.\nIa 3,5 milioi kilometro karratuko azalera duen arren, bere lurraldearen erdia baino gehiago bizigaitza da, eta izotz-geruzez eta icebergez osatua dago, batez ere Groenlandian. 2014ko urtarrilean, 26 milioi biztanle zituen. Eskandinaviako herrialdeek munduko adierazle askotan lehen postuak lortu dituzte, hezkuntza, ekonomia, lehiakortasuna, eskubide zibilak, bizi-kalitatea eta giza garapena barne.\nFinlandiako biztanle gehienek suediarrek, norvegiarrek eta daniarrek ez bezalako jatorri etnikoa dute, baita hizkuntza guztiz desberdina ere — finlandiera —. Hala eta guztiz ere, suedierak bigarren hizkuntza ofizial gisa duen estatusak eta 550 urteko suediar okupazioak emandako lotura historiko eta kultural estuek multzoaren zatitzat hartzea eragiten dute.\nBost herrialde eskandinaviarrek eta estatus berezia duten hiru egoitzek Kontseilu Nordiko izenekoa osatzen dute, lankidetzarako parlamentu arteko erakundea.


[GASTEIZKO LEGEBILTZARREAN AGERRALDIA] – Euskal Herriko Greba Feminista\nGaur goizean Gasteizko legebiltzarrean agerraldia burutu dugu! Gure aldarrikapenak ozen adierazi, eta hurrengo adierazpen zein exigentzia politikoak eskatu eta errotiko aldaketak exigitu ditugu:\nPatronalak eta EAJk greba babesten dutela adierazi dute. Guk oso argi daukagu ez dugula inoren baimenik behar borroka molde bat edo beste aukeratzeko. Are gutxiago patronalarena.\nGure aldarrikapenek egiturazko aldaketak exijitzen dituzte. Noren bizitzak eta beharrak defendatuko dituzue alderdi politikoek? Eta nola egingo duzue hori, hau da, zein politika eramango dituzue Aurrera?\nEz zaizkigu zuriketa moreak interesatzen. Ez zaizkigu hitz eta argazkiak interesatzen. Erakunde publikoetatik ekintzak eta konpromisoak nahi ditugu. Emakume* grebalariei babesa eskaintzea baina, emakume langileon grebetan inolako esku hartzerik ez egitea zuriketa morea da. Greba feministari babesa emateko gizonen argazki bat proposatzea, zurikeria morea izateaz gain ezertxo ere ulertu ez izatea da.\nBizitzak erdigunean jartzeak egiturazko aldaketa batzuk exijitzen ditu. Ez ditugu lehen mailako eta bigarren mailako emakume* eta hiritarrak nahi. Bizitza sostengatzeko ardura kolektiboa eskatzen dugu!\nZaintza eskubide bat da, eta posible da beste modu batera antolatzea. Horretarako gizon eta erakundeen ardura ezinbestekoa da. Zein neurri eraman dira aurrera norabide honetan? Zein konpromiso hartzeko prest zaudete? Zaintzaren berrantolaketa sozialaz ari garenean, zaintza integralerako zerbitzu publiko batez ari gara eta hori instituzioetatik egituratu behar da. Kalitatezko zaintza bat alegia, pertsona guztion eskubidea izango dena.\nEgoera larrienei erantzuteko urgentziazko neurriak har daitezken exijitzen dugu.\nAusardia eta konpromisoa eskatzen dugu egoera larrienei errotik heltzeko. Benetako aldaketa eragingo duen politikak aplikatzeko eta paktu sozial berria eskatzen dugu.\nAitortza. Mugimendu Feminista interlokutore gisa edukitzea exijitzen dugu. Emakumeon* ahotsa aintzat hartu eta eta gure parte-hartzea bultzatuko duten erakunde eta instituzioak eskatzen ditugu.\nGu ez gara kalera iristen. Gu kalean gaude, gu kalea gara!\nMartxoaren 8an KALEAK GUREAK IZANGO DIRA!


Larrabetzuko Udala - 220 ikaslek euren ikastetxeetako energia-kontsumoa %5ean murriztea lortu dute; aitortza jaso dute egindako lanagatik\n220 ikaslek euren ikastetxeetako energia-kontsumoa %5ean murriztea lortu dute; aitortza jaso dute egindako lanagatik\nIkasleak Busturialdea-Urdaibai, Mungialdea, Txorierri, Erandio, Getxo eta Leioako 19 ikastetxetakoak dira, eta bi modulu landu dituzte: alde batetik, energia-kontsumoa murriztea helburu duena; eta, bestetik, hondakinen ekoizpena murriztea, horien kudeaketa hobetzea eta erosketa-irizpide iraunkorragoak ezartzea helburu duena..\nLeioa, 2016ko ekainaren 6a. Gure Lurraldeko 19 ikastetxetako Lehen eta Bigarren Hezkuntzako 200etik gora ikaslek aitortza jaso dute gaur ikasturte honetan Aktibatu+ programaren baitan egindako lanarengatik. Bizkaiko Foru Aldundiaren Aktibatu+ ekimenaren helburua da iraunkortasunaren alde herritarren parte-hartzea sustatzea, eta honakoen laguntzaz garatu da: Eusko Jaurlaritzaren Ingurumen eta Lurralde Politika Saila, Bilbao Bizkaia Ur Partzuergoa, Bizkaiko Garraio Partzuergoa, Eroski Taldea eta Metro Bilbao. Garatutako ekimenen bitartez, ikasle horiek bataz beste %5ean murriztu ahal izan dute euren ikastetxeetako energia-kontsumoa (kasu horietako batean %20ko portzentajea lortu dute) eta, era berean, hondakin gutxiago sortzea, gaikako bilketa areagotzea eta erosketak modu iraunkorragoan kudeatzeko irizpide berriak finkatzea ere lortu dute.\nLeioan burututako ekitaldian, ikasleek programaren moduluetako batean parte hartu izana egiaztatzen duen diploma jaso dute, eta bertan izan dira, baita, zenbait instituziotako ordezkariak: Elena Unzueta, Iraunkortasun eta Ingurumen Sailburua; Unai Gangoiti, Ingurumen arloko Foru Zuzendaria; Alexander Boto, Eusko Jaurlaritzako Natura Ingurumenaren eta Ingurumen Plangintzaren Zuzendaria; eta Carlos Oppe, Nazioarteko GAPen zuzendaria.\nGainera, sariak eman zaizkie Busturialdea-Urdaibai, Mungialdea, Txorierri, Erandio, Getxo eta Leioako 19 ikastetxeen artean epaimahaiak aukeratutako lanen egileei.\nHain zuzen ere, hauek izan dira banatutako sariak:\n1. Saria: Urdaibai Bird Centerren bisita gidatua\n(Bizkaiko Foru Aldundiaren eskutik) Sta. Mª del Socorro – Mertzede Ikastetxea\n2. Saria: Getxo Aquariumera bisita\n(Bizkaiko Foru Aldundiaren eskutik) Eleizalde Ikastola\n3. Saria: Deustuko sifoian bisita gidatua\n(Bilbao Bizkaia Ur Partzuergoaren eskutik) Jose Mª Uzelai Herri Ikastetxea\nEmaitzarik onenak lortu dituen zentroaren aipamen berezia: Urkiola parkean bisita gidatua\n(Bizkaiko Foru Aldundiaren eskutik) Montorre LHI\nKomunikazio kanpainarik ikusgarriena egin duen zentroaren aipamen berezia: Betelurin bisita gidatua\n(Bilbao Bizkaia Ur Partzuergoaren eskutik) Mundaka LHI\n1. Saria: Metro Bilbaoren instalazioetan bisita eta bidaia kabinan (Metro Bilbaoren eskutik) CEIP Lezama HLHI\n2. Saria: Armañongo parketxera bisita\n(Bizkaiko Foru Aldundiaren eskutik) Larrabetzuko eskola\n3. Saria Gorbeiako parketxera bisita\n(Bizkaiko Foru Aldundiaren eskutik) CEIP Larrañazubi HLHI\nEmaitzarik onenak lortu dituen zentroaren aipamen berezia: Galindon bisita gidatua\n(Bilbao Bizkaia Ur Partzuergoaren eskutik) Txomin Aresti LHI\nKomunikazio kanpainarik ikusgarriena egin duen zentroaren aipamen berezia: GARBIKERen bisita gidatua\n(Bizkaiko Foru Aldundiaren eskutik) Artatza-Erromo BHI\nNazio Batuek babestutako nazioarteko Aktibatu+ programak laugarren edizioa dauka aurten eta Global Action Plan – Ekintza Globalerako Programan (GAP) oinarrituta dago, ikuspegi positibo, ideia arrunt eta ekintza praktikoak ardatz hartuta.\nIkastetxeen kasuan, bi modulu barne hartzen ditu: alde batetik, Energiaren modulua, energiaren erabilera arrazionalizatuz energia-kontsumoa murriztea helburu duena; eta, bestetik, Erosketa-Hondakinen modulua, hondakinen ekoizpena murriztea, horien kudeaketa hobetzea eta erosketa-irizpide iraunkorragoak finkatzea helburu duena.\nEdizio honetan, parte hartu duten zentroetatik bederatzik (Txorierri eta Getxo zein Leioakoak) Energiaren modulua landu dute. Ikastetxe horietako ikasleek hasierako ikuskaritza egin dute, kontadoreen azterketatik abiatuta, eta ondoren, 7 eta 8 ikasgela aukeratu dituzte, horiek hutsik daudenean zein argi eta gailu piztuta geratzen diren aztertzeko. Jasotako datuetan oinarrituta, eta energia-kudeaketaren xehetasunak ezagutzeko ikastetxe bakoitzeko mantentze-lanen arduradunekin egindako elkarrizketak baliatuz, talde bakoitzak neurri zuzentzaileen paketea sortu du. Jarraian, neurri horien berri eman diete irakasleei, irakasle ez diren langileei eta ikaskide guztiei, haiek beraiek diseinatutako komunikazio kanpainen bitartez.\nNeurri zuzentzaile horiek ezarri ondoren, taldeak bigarren ikuskaritza egin du, eta jasotako emaitzak aurretik egindako analisian jasotako emaitzekin alderatu ditu. Edizio honetan, oro har, ikasleek proposatutako neurriei esker, erabilera eraginkorragoa erregistratu da ikastetxe guztietan; hala, bataz beste, kontsumoa %5 murriztea lortu da, zentroetako batean energia-kontsumoa %20an murriztea lortu delarik.\nAipatutako zentroetatik hamarrek parte hartu dute hondakinen moduluan (Busturialdea-Urdaibai eta Mungialdea). Talde horiek ere antzeko prozedura jarraitu dute; alegia, bi ikuskaritza egin dituzte, eta, horien bitartez, egiaztatu ahal izan dute emaitzak oso pozgarriak izan direla: hondakinen ekoizpen txikiagoa, gaikako bilketan gorakada eta ikastetxeetan erosketak modu iraunkorragoan kudeatzeko irizpide berriak.\nEtxeei dagokienez, kanpainak zabalik jarraitzen du. Hortaz, jarduera horretan parte hartu nahi dutenek eskura dute webgune espezifikoa, bertan eskaintzen diren tresna sinple eta eraginkorren bitartez erosketa-hondakinei, urari, energiari eta mugikortasunari aurre egiteko. Plataformara udalerri eta mankomunitate parte-hartzaileen webguneetatik sartzen da, edo bestela, www.bizkaia21.eus webgunetik, Aktibatu + atalean kontsultatuta.\nParte-hartzaileak izena eman ondoren, honen eguneroko ohituren iraunkortasuna aztertzen du plataformak. Ebaluazio hori burututa, ohiturok ingurumenean duten eragin negatiboa hobetzeko aldatu beharreko alderdiak nabarmentzen dira, horretarako informazio eskuliburu praktikoak erabiliz. Fase bakoitza bukatutakoan, etxebizitzei zuzendutako atalean barne hartzen diren parte-hartzaileek zozketa batean parte hartuko dute eta sari ugari eta askotarikoak jasotzeko aukera izango dute (IPad-ak, bizikletak, landetxeetan egonaldiak, liburu loteak edo bisita gidatuak Bizkaiko leku ezagunetan).\nLehen hiru faseen balantzea\nBeste 42 ikastetxek aurreko hiru faseetan izandako inplikazioaren ondorioz, ia %20ko aurrezpena izan dute urtean energia-kontsumoan, baita CO2 isurietan 2 tonako murrizketa ere. Gainera, programa bukatutakoan, ikastetxe gehienetan hobetu egin zen gaikako bilketa eta zenbait hondakin mota murriztu ziren. Halaber, ikastetxe horiek hobetu egin zituzten erosketa iraunkorrerako irizpideak, hondakin gutxiago sortze aldera. Bide horretan, adibidez, bidezko merkataritza produktuen erosketa areagotu dute, ontzi handiak dituzten produktu gehiago erosten dituzte (gehiegizko bilgarriak saihesteko), eta katilu eta edalontzi berrerabilgarriak eskuratu dituzte.\nEtxebizitzei dagokienez, gaur egun arte Aktibatu+ programa 73 udalerritan garatu da, bataz beste 1.500 etxebizitzaren parte-hartzea izanik. Eskuratutako emaitzen artean, nabarmentzekoa da energia kontsumoan %5,8ko aurrezpena izan dutela, ur kontsumoa %2,9 murriztu dutela, %1,9 hondakin gutxiago sortzea lortu dutela eta CO2 isuriak %1,7 murriztu direla, mugikortasun ohiturak aldatuz.


Karrera eta Zaldua inputatu dituzte, Arostegi eta Mijangos ertzainen hilketan parte hartzea egotzita\nJoaquin Gadea Auzitegi Nazionaleko epaileak Guardia Zibilaren txosten bat hartu du oinarri ikerbidea abiatzeko.\nMikel Karrera Sarobe Auzitegi Nazionalean. Argazkia: EFE\nMikel Karrera ETAko presoa auzipetu dute, Gimenez Abad PPko senatariaren hilketagatik\nMikel Karreraren aurkako epaiketa hasi da Auzitegi Nazionalean\nKarrera Sarobe Espainiar Estatuari eman dio Frantziakoak, epaitua izan dadin\nJoaquin Gadea Auzitegi Nazionaleko epaileak Mikel Karrera Sarobe Ata eta Itxaso Zaldua ikertu gisa deklaratzera deitu ditu, duela 20 urte Beasainen (Gipuzkoa) hildako bi ertzainen erasoarekin zerikusia dutelakoan.\nIkertutako gertakariak argitzeko, aurrera egitea "beharrezkoa, erabilgarria eta egokia" dela esaten du magistratuak ebazpenean. Biak galdekatzeaz gain, DNAren eta hatz-marken alderaketa berri bat egitea eskatu du epaileak, bi ikertuen parte-hartzea zehazteko helburuarekin.\nGadeak Guardia Zibilaren txosten bat hartu du oinarri ikerbidea abiatzeko. Erasoan Ana Isabel Arostegi eta Francisco Mijangos Martinez ertzainak hil zituen ETAk.\nKarrera Saroberen eta Itxaso Zaldua ETAko preso ohiaren parte-hartzearen inguruko zantzu "sendoak" daudela azaldu du magistratuak ebazpenean. Zaldua iragan uztailean atxilotu zuten Hernanin, 2001eko maiatzean Manuel Gimenez Abad Aragoiko PPren presidentearen hilketarekin zerikusia duelakoan.\nAtari dagokionez, haren DNA poltsa baten barruan zeuden eskularru batzuetan aurkitu zuten, bala-zorroekin batera, "ertzainak hiltzeko arma berak jotakoak", magistratuak azpimarratu duenez.\nETAko Basajaun taldeko kideak ziren biak, eta biei egotzi diete Gimenez Abaden hilketa. Bi ertzainen aurkako erasoan, modus operandi bera erabili zuten.


Arrola burdinola Foruako Urberuaga auzoan kokatuta zegoen.\nArrola errekaren urak erabiltzen zituen.\nBere agerpena XVII. mendearen hasieran dokumentatu da, nahiz eta beranduago baserri-etxe moduan agertzen den. Agiri hori zehatz mehatz 1606ko Foruako Udaleko Kontu-Liburua da. Honela dakar: “tres hombres trabajaron en limpiar el camino que estaba a la esquina de la ferrería de Arrola que está de manera que nynguno podía pasar a pie yr a caballo y por ser les notorio...”.\nAipamen horrek bertan behera utzita dagoela aditzera ematen du eta susmo horrek indar handiago hartzen du banaketak egiteko orduan agertzen zaigun ondorengo kexagatik: “por la perdida que tienen en la dicha conbrança por las casas caídas y ottras desamparadas por sus dueños...”.\nXVIII eta XIX mendeetan ez da inolako burdinolarik erregistratzen Foruan.\nOso gertu zeukan auzotarrek oso antzinatik ustiatzen zuten burdin-mineralezko aztarnategia.\nLitekeena da burdinola txikia izana, XVII. mendearen krisialdia gainditzeko gai izan ez zena. XVIII. mendean, bere ordez, sutegi bat kokatu zen herrian. 1726ko Elizateko Kontuen Liburuan irakur daitekeenez Udalak Landaluzeta baserri-etxeko errementaria ordaintzen zuen. Lanbide honek epe luzean iraun zuen, 1857ko biztanle-erroldan “industrialen” artean errementaria dagoela aipatzen baita.\nArrola baserri-etxea (Forua).


Oinarrizko Errenta II - Donostia Mundu Artean\nOinarrizko Errenta II\nData: Maiatza 11/Ekaina 6-2017\nLekua GGKEen Koordinakundea(Iparragirre,8)\nMugarik Gabeko Ekonomilariak fundazioak hilero solasaldi sozioekonomiko bat egiten ari da, gaur egungo egoera ekonomiko eta sozialari buruzko eztabaida aske eta ireki baterako gune iraunkor bat sortzeko asmoarekin.\nGaurkotasunarekin loturiko gaiak jorratzeko asmoa dugu, baina, aldi berean, baita betiko gaiak ere, egungo gizarteari nahiz eraikitzeko asmoa dugunari zuzenean eragiten dioten gaiak. Gure ustez, hauek dira, eztabaida demokratiko batean, aztertu beharreko gai sozioekonomikoetako batzuk: pobrezia, berdintasunik eza, enplegua, oinarrizko errenta, zerga-sistema, pentsioak, ekoizpen eta kontsumo arduratsua, herritarren ekonomia, genero-ikuspegia, ekonomia eta ekologia, eta partaidetza-ereduak enpresan. Nolanahi ere, gaurkotasunaren arabera eta solasaldietako partaideen interesak jasotzeko asmoz, eztabaidarako gaien zerrenda irekia izango da.\n2. Solasaldia: Oinarrizko Errenta (II)\nAsistentzia ziurtatzeko: ecosfron.euskadi@ecosfron.org


Jorge Aramburu: "Gibeleko minbiziari aurre egiteko ordenagailu bidezko simulazioetan oinarritu da gure ikerketa" — Unibertsitatea.Net\nHemen zaude: Hasiera › Ziztu bizian › Jorge Aramburu: "Gibeleko minbiziari aurre egiteko ordenagailu bidezko simulazioetan oinarritu da gure ikerketa"\nJorge Aramburu: "Gibeleko minbiziari aurre egiteko ordenagailu bidezko simulazioetan oinarritu da gure ikerketa"\n2019/05/06 - Unibertsitatea.net\nIndustria Ingeniaria da Jorge Aramburu zarauztarra. Doktoretza-lanean gibeleko minbizia tratatzeko erabiltzen den erradioenbolizazioa tratamenduaren inguruko ikerketa egin zuen, fluidoen dinamikaren ikuspuntutik.\nJorge Aramburuk (Zarautz, 1989) Industria Ingeniaritza ikasketak (2007-2013) egin zituen TECNUNen (Nafarroako Unibertsitatea) eta unibertsitate berean egin zituen gero Doktoretza ikasketak (2013-2016). Doktoretza-lanean gibeleko minbizia tratatzeko erabiltzen den erradioenbolizazioa tratamenduaren inguruko ikerketa egin zuen, fluidoen dinamikaren ikuspuntutik, eta Nafarroako Unibertsitate Klinikako (CUN) medikuekin elkarlanean jardun zuen. Ordutik, bere ikerketa-lanak simulazio bidezko hemodinamikaren azterketan oinarritu dira. Doktoretza bukatu zuenetik TECNUNen jarraitzen du Ingeniaritza Mekanikoa eta Materialen Departamentuko ikertzaile-irakasle lanetan. 2018ko urtarriletik irailera Londresko King’s College Londonen ikerketa-estantzia bat egin zuen. Bertan, Fontan pazienteen sistema kardiobaskularraren eredu matematikoa garatu zuen. Aurtengo ekaina eta uztaila bitartean ikerketa-lan horrekin jarraitzeko asmoa du Londresen.\nIngeniaritza aplikatuan doktorea zara Nafarroako Unibertsitatean.\nIndustria Ingeniaritza ikasi nuen Nafarroako Unibertsitatean, TECNUN-en eta espezializazioa Ingeniaritza Elektrikoan eta Industria Elektronikaren eta Automatikaren Ingeniaritzan egin nuen.\nIkasketetako bigarren ikasturtean barneko ikasle moduan hasi nintzen. Gure unibertsitatean, ikasleak TECNUNeko eta Ceit-IK4-ko departamentuetan laguntzen hasi daitezke barneko ikasle gisa eta horrek ikerkuntzaren munduarekin lehen harremana izatea ahalbidetzen du. Nire kasuan, ikasketetako bigarren ikasturtean Ceit-IK4-ko Elektronika eta Komunikazioen Departamentuko barneko ikasle izan nintzen eta hirugarren ikasturtetik aurrera TECNUNeko Ingeniaritza Mekanikoa eta Materialen Departamentuan. Azken departamentu honetan hasi nintzen gaur egun nire ikerketa-arloa den gaia jorratzen. Barneko ikasle bezala egiten ari nintzen lanekin jarraitzeko eta nire formakuntza hobetzeko, laugarren ikasturtetik bosgarren ikasturteko oporretan Carnegie Mellon University-n (Pittsburgh, USA) hilabeteko estantzia bat egin nuen. Bertan, biriketako arterietako odol-fluxuaren simulazioak egin ahal izateko behar diren muga-baldintzak definitzeko behar diren funtzio batzuk programatzen egon nintzen. Beraz, ikerkuntza-mundutik jotzearena ez zen izan ikasketak amaitu ondoren hartutako erabaki bat, baizik eta ikasketa-garai hasieratik ikerketa-mundurako ibilbidea pixkanaka hartzen joan nintzen.\nDoktorego tesian gibeleko minbiziari aurre egiteko tratamendu bat izan duzu aztergai. Minbizi hilkorren rankingean bigarren postuan dago gibelekoa.\nHala da; minbizi-mota hilkorrenen rankingean oso goian azaldu izan da azken urteotan gibeleko minbizia. 2018an minbizi-mota desberdinen intzidentziaren eta heriotza-tasen inguruko lan eguneratu bat argitaratu zen (Bray et al., 2018). Lan honen arabera, gibeleko minbizia hilkorrenen rankingean hirugarren postuan dago orain, baina heriotza-tasak gora egin du aurreko lanak aurkeztutako heriotza-tasarekin alderatzen badugu. Doktoretza-tesian gibeleko minbiziari aurre egiteko tratamendu baten inguruko ikerketa egin nuen, erradioenbolizazioaren inguruko ikerketa, hain zuzen ere.\nAzken bi hamarkadetan ikusi da erradioenbolizazioa tratamendu eraginkorra eta segurua dela. Hala ere, medikuek oso ondo ulertzen ez zituzten konplikazioak gertatzen ziren kasu batzuetan. Nire doktoretza-tesia oinarri izan duen proiektuan TECNUNeko ingeniariek eta CUNeko medikuek elkarrekin egin genuen lana eta ordenagailu bidezko simulazioetan oinarritutako erradioenbolizazioaren azterketa egin genuen, fluidoen dinamikaren ikuspuntutik.\nErradioenbolizazioa burutzeko, izterreko arterian sartutako kateter bat gibeleko arteriaraino bideratzen da. Behin kateterra minbizia odolez hornitzen duen arterian kokatuta dagoela, odol-fluxuak garraiatuko dituen eta erradiazioa igortzen duten mikroesferak injektatzen dira. Mikroesfera hauen helburua bikoitza da. Batetik, minbizia odolez hornitzen duten arteria txikienak buxatzea eta horrela odol horniketa eragoztea eta nekrosia (oxigeno faltagatik minbizi-zelulak hiltzea) bultzatzea; bestetik, mikroesferak arteria txikietan itsatsiak daudenean erradiazioari esker minbizi-zelulak hiltzeko gaitasuna areagotzea.\nGorputzean erradiazioa igortzen duten mikroesferak sartuko ditugula-eta, ulertzekoa da tratamendu hau burutu aurretik aurretratamendu bat egitearen garrantzia; bai kateterraren kokapena, bai injekzio-abiadura erabakitzeko. Aurretratamenduan, tratamenduan erabiltzen diren mikroesfera antzekoak erabiltzen dira, erradiazio kaltegarririk igortzen ez dutenak eta irudi medikuz haien jomuga aztertzea ahalbidetzen dutenak. Nahiz eta aurretratamendua arrakastatsua izan, batzuetan ikusi izan da tratamenduan ez direla espero ziren emaitzak lortu.\nTratamenduaren eraginkortasuna hobetzeko frogak egin dituzu baina simulazioa erabilita.\nBai; gure ikerketa-lana ordenagailu bidezko simulazioetan oinarritu da eta tratamendua fluidoen dinamikaren ikuspuntutik aztertu dugu. Modu labur batean esanda, paziente baten gibeleko arteriaren eredu tridimentsionala sortu dugu eta arteria horren barruan gertatzen den odol-fluxua eta mikroesferen garraioa simulatu dugu hainbat kasutarako. Adibidez, aldatu ditugun aldagaietako batzuk hauek izan dira: gibelaren egoera (hau da, minbizien kokapena eta gibelaren odol-horniketa beharra), erabilitako kateter-mota, kateterraren muturraren kokapena, mikroesferen injekzio-abiadura, eta abar.\nEgia da gure lana simulazioetan bakarrik oinarrituta dagoela. Eta hori, zalantzarik gabe, beti aitortu izan dugun limitazio bat da. Beharrezkoa da simulazioek diotena esperimentu bidez frogatzea, eredu matematikoak errealitate hori azaltzen duen egiaztatzeko. Honen inguruan ere esan beharra dago beste autore batzuek eredu matematiko berbera erabili izan dutela errealitate fisiko berbera azaltzeko eta askotan zaila dela hain arteria txikiekin behar bezalako esperimentuak egitea eta odolaren presio- eta abiadura-neurketak egitea.\nSimulazioa tratamenduak hobetzeko erreminta lagungarria dela ikusi duzue.\nGure kasuan, simulazioen emaitzak oso lagungarriak izan zaizkie gurekin elkarlanean aritu diren medikuei. Simulazioek odol-fluxuaren ezaugarriak eta mikroesferen ibilbidea oso modu garbian erakusten dituzte. Gure ikerketan, adibidez, ikusi dugu mikroesferak adarkatze batetik nahikoa gertu injektatuz gero, ikertutako aldagaien aldaketak eragin handia izan dezaketela mikroesferen ibilbidean. Kasu zehatz bat aipatzeko, kateterraren muturra adarkatze batetik oso gertu zegoen kasu batean muturra 5 milimetro mugituz gero aurretratamendua eta tratamenduaren artean, lortzen zen mikroesfera-banaketa erabat desberdina zen.\nSimulazioena beti da oso ikerketa-tresna interesgarria, baina, lehen aipatu bezala, emaitzak erabat baliagarritzat hartzeko behar bezalako esperimentu baten bitartez egiaztatu beharko litzateke eredu matematikoa egokia dela. Ikerketa-lan honetan fluidoen dinamikarekin zerikusia duen simulazioak egin dira. Ikerketa-tresna berdina erabili ahalko litzateke hegazkin baten hegoak diseinatzerakoan. Hegazkinaren hegoaren adibidearekin saiatuko naiz justifikatzen simulazioak ikerketa-tresna interegarriak direla. Demagun hegazkin bat nahi dugula diseinatu eta haren hegoak nahi ditugula diseinatu. Diseinu egokia erabakitzeko bi modutan egin dezakegu lan: batetik, hainbat hego berri diseinatu, bakoitza fabrikatu (eskalan), haize-tunelean entseguak egin eta egokiena erabaki; bestetik, hego berri berdinak diseinatu, bakoitzaren portaera simulazio bidez aztertu, simulazioetan oinarritutako diseinua erabaki eta fabrikatu (eskalan) eta haize-tunelean egiaztatu simulazioak dioena egokia den. Hegoaren diseinua egiteko bigarren modua azkarragoa da eta ekonomikoki egokiagoa, ez baita diseinu bakoitza fabrikatu behar eta bakoitzaren entseguak egin behar. Horrexegatik da interesgarria simulazio bidezko ikerketa.\nGibeleko minbiziari aurre egiteko ikerketa da zurea... nortzuk osatzen duzue ikerketa taldea?\nIkerketa-taldea TECNUNeko lau ingeniarik eta CUNeko erradiologo interbentzionista batek eta hepatologo batek osatu genuen. Oso elkarlan aberasgarria izan zen. Aitortu beharra daukat izan nituen kideak eskarmentu handiko ikertzaileak direla, batez ere bi medikuak. Gainera, esparru desberdinetako profesionalekin aritu izanak arazoei irtenbideak emateko planteatzen ziren proposamenak oso aproposak ziren. Askotan badirudi esparru desberdinetako profesionalek hizkuntza desberdinak hitz egiten ditugula, baina kasu honetan hizkuntza amankomun bat hitz egin genuen eta denok elkar ulertu ginen.\nTxiotesian parte hartu zenuen. Egiten duzuen lan hori gizarteratzea garrantzitsua dela deritzozu?\nNire ustez, gizarteratzearen gaia oso garrantzitsua da bi arrazoirengatik. Batetik, norberak egiten duen ikerketa aditzera eman nahi du. Horretarako, edonork ulertuko duen modu batean nahi du adierazi egindako ikerketa, eta hori askotan erronka bat da ikertzaileontzat. Bestetik, eta nire ustez garrantzitsuagoa dena, gizarteratze hori euskaraz egin nahi izatea da, euskarak edozein motatako testu bat osatzeko gaitasuna duela erakusteko. Bigarren arrazoi honen inguruan, ikerketa-lanak euskaraz gizarteratzeko aukera izan dudanean hala egin izan dut. Adibidez, CAF-Elhuyar sarietara aurkeztu nintzen (nahiz eta saria ez irabazi idatzitako artikulua argitaratu zuten), Txiotesian parte hartu nuen... Oso iniziatiba polita iruditzen zait IkerGazte kongresuarena ere. IkerGazte2017an parte hartu nuen eta aurtengo IkerGazte2019an ere Baionan izango naiz, aurreko edizioko esperientzia ona berriz bizitzeko asmoz. Nik uste dut gure ikerketa euskaraz aditzera emateko gaitasuna dugunok hala egin beharko genukeela aukera dugun bakoitzean.\nGaur egun, hiru proiekturekin nabil ikerketa eta irakaskuntza uztartzen. Lehena, elkarrizketa honetan hizketagai izan dugun proiektuaren jarraipena da, eta CUNeko medikuekin gabiltza elkarlanean. Proiektu honen bitartez aztertu nahi dugu benetan simulazioak gai diren erradioenbolizazioan ematen den mikroesfera-banaketa aurreikusteko. Bigarrena, B-TACE tratamenduaren inguruko azterketa bat da. B-TACE tratamendua ere gibeleko minbizia tratatzeko erabiltzen da eta gibeleko arterian kokatutako arteria baten bitartez burutzen da. Tratamendu honek duen berezitasuna da kateterraren muturrean baloitxo bat puzten dela, odol-fluxu nagusia geldiarazteko eta minbiziaren odol-horniketa arteria kolateralen bitartez egiteko. Azken urteotan ikusi da B-TACE tratamendua egokia izan daitekeela kasu batzuetan eta horren inguruko ikerketa egiten gabiltza. Hirugarrena, iaz Londresen hasitakoa da. Proiektu honetan, bentrikulu bakarrarekin jaio diren eta Fontan operazioa jasan duten pazienteen sistema kardiobaskularraren eredu matematikoa garatu dugu King’s College Londoneko ikertzaileekin.


1800 pegatina indarkeria matxistaren aurka lanean jarraitzeko - Albisteak - Ibarra\n1800 pegatina indarkeria matxistaren aurka lanean jarraitzeko\n‘Ez zaude bakarrik’ dinamika aurkeztu du Ibarrako Udalak, eta hainbat atal ditu, horien artean, hitzaldiak, argibide-bideoak, web orrialde berezitua eta herritarrei zuzendutako gutuna.\nIndarkeria matxistaren aurka lanean jarraitzeko Ez zaude bakarrik dinamika aurkeztu du Ibarrako udalak. Kanpainak indarkeriaren aurkako koordinazio protokoloa du oinarri, eta helburu ditu, besteak beste, herritarrak heztea nola jokatu jakiteko balizko erasoen aurrean eta irisgarriagoa izatea aipatu protokoloa.\nDinamikak hainbat atal ditu, kasurako, Ibarrako etxe eta lantegi guztietara helduko den gutuna, eta web orrialde berezitua. Eskutitzean bidaliko dira, batetik, kanpainako egitasmoetan parte hartzeko gonbidapena, eta, bestetik, pegatina, zeinak QR kode bat izango duen web orrialdera sartzeko. Web orrialdean denetariko edukia izango du erabiltzaileak: lehenik, lau bideo labur, zeinak azalduko duten nola jokatu behar den indarkeria fisikoen, psikologikoen eta sexualen aurrean; jarraian, gida bat zeinak argitzen duen zein baliabide dauden herrian, eskualdean eta erkidegoan kasu horiei aurre egiteko.\nAgurtzane Arribillaga parekidetasun eta aniztasun zinegotziak aurkeztu du egitasmoa, eta nabarmendu du xedea komunitatea heztea dela: “Herritarrak hezi nahi ditugu erasoen aurrean jarrera aktibo bat har dezaten, eta ahal duten egokien lagun diezaioten erasoa jasan duenari”. Azaldu du, baita ere, kanpaina diseinatzeko unean udalak herriko identitate ezberdinak kontuan izan dituela, eta horren adibide da, esaterako, bideoak euskaraz badira ere, bost hizkuntzatan izatea azpitituluak: gazteleraz, ingelesez, frantsesez, errumanieraz eta arabieraz.\nIgor Zapirain alkateak ere hartu du hitza, eta goraipatu egin du parekidetasun sailak kanpaina diseinatzeko egindako lan eskerga. Bide beretik, nabarmendu du tresna erabilgarria dela oso, eta onuragarria dela herritarrek eskura izatea.\nBiak ala biak jabetzen dira indarkeria matxistaren detekzioan bizilagunen zeregina oso garrantzitsua izan daitekeela, baina zaila dela nola jokatu jakitea. Horri konponbidea bilatzeko hitzaldiak antolatu dituzte:\n‘Nola jokatu bizilagun gisa genero-indarkeriako kasu batean’\nUrtarrilak 18, 19:00etan (euskaraz).\nOtsailak 1, 19:00etan (gaztelaniaz).\nIbarrako Plazako aterpean.\nEz zaude bakarrik web orrialdera joateko egin klik irudian:


Hertzainak taldeak irailaren 25ean eta 26an joko du Euskaldunan - Deia\nirailaren 26rako sarrerak agortuta daude\nHertzainak taldeak irailaren 25ean eta 26an joko du Euskaldunan\n35 urte bete dira rock taldeak lehenengo diskoa atera zuenetik\nActo de presentación del concierto de Hertzainak en el Euskalduna Euskalduna Jauregia\nActo de presentación del concierto de Hertzainak en el Euskalduna\nHertzainak "Inun Baino Alaiago Izanen da"\nBILBO. Hertzainak rock taldeak 'Inun baino alaiagoa izanen da' izeneko bi kontzertu eskainiko ditu irailaren 25ean eta 26an Euskalduna Jauregian. 26 rako sarrerak agortu egin dira ordu gutxietan. Horregatik, erabaki da bigarren kontzertua programatzea irailaren 25ean. Bertan, Josu Zabalarekin eta Garirekin batera bandaren historian bereziak izan diren gonbidatuak parte hartuko dute.\n2019ko uztailaren 3an 35 urte bete dira Hertzainak rock talde mitikoaren lehenengo diskoak argia ikusi zuenetik, eta Josu Zabalaketa Garik (Iñaki Ion Garitaonaindia) 'Inun baino alaiagoa izanen da' izena daraman oso emanaldi bereziarekin ospatuko dute.\nEuskalduna Jauregian eskainiko dituzten kontzertuak errepikaezina izango dira. Taldeak kaleratu zituen sei diskoetako kantak abestuko dituzte.\nGaur goizean bertan aurkeztu da kontzertua, Josurekin eta Garirekin batera Lorea Bilbao Euskara eta Kultura Foru Diputatua eta Andoni Aldekoa Euskalduna Jauregiko Zuzendari Nagusia egon diren ekitaldian. Aurkezpen ekitaldiari amaiera emateko, artistek kanta bat abestu dute.\nGarik adierazi duen bezala, "ez da Hertzainaken revival bat izango, kontzertu paregabea eskainiko dugu. Izan ginena izan ginen eta garena gara. Bizitzak berriro elkartu gaitu, eta ospatu gura dugu". Artista bikoteak eskainiko duen kontzertuan Hertzainak taldearen funtsa eta urte hauetan guztietanbieklortu duten esperientzia uztartuko dira.\nHorrela, azaldu dutenez, 17 abesti inguru eskainiko dituzte. "Esperientzia horrek bizia eman zigun: bizitzeko eta bizitza ulertzeko modu bat, ikuspegi pertsonalean eta kolektiboan", adierazi du Zabalak aurkezpen ekitaldian. Esperientzia gogora ekartzeko, rock banda mitikoaren historian oso bereziak izan diren gonbidatuak egongo dira eurekin.\nDagoeneko mitikoak diren abesti batzuk agertoki gainean entzunez dar-dar egiteko aukera paregabea. Garik esan duenez, "orain sei hilabete Josuk eta nik Arriagan abesti batzuk elkarrekin abesteko aukera izan genuen. Oso berezia izan zen guretzat, eta bertan egon zirenentzat ere oso berezia izan zela uste dut".\nZabalaren hitzetan, "Hertzainaken abestiak joko ditugu: nostalgia barik, inolako penarik gabe, poz handiarekin eta bizitzarekiko maitasun sakonarekin. Esperientzia berezia eta ederra izango da abesti horiek esanahi pertsonala edo kolektiboa duten pertsona guztientzat." Kontzertuak bi ordu inguru iraungo ditu, eta "Inun baino alaiagoa izanen da" izenburua eramango du, taldearen lehen diskoko "Ta zer ez da berdin" abestian entzun zitekeen esaldia.\nSarrerak salgai daude jada www.euskalduna.eus webgunean eta beste ohiko kanal batzuetan. Sarrerak 27 eurotik aurrerako prezioa izango dute (kudeaketa gastuak barne).


EUSKADI.-Euskal Autonomia Erkidegoko txikizkako merkataritzaren sektoreko salmentak %3,2 hazi dira urteko bigarren hiruhilekoan\nEuskal Autonomia Erkidegoko (EAE) txikizkako merkataritzaren sektoreak %3,2 igo ditu salmenta nominalak 2006ko bigarren hiruhilekoan, aurreko urteko epe beraren aldean, Eustatek emandako datuen arabera. Hazkunde nominal hau, prezioen igoeraren ondorioa kenduta, urte arteko bilakaera-tasa bihurtu da, positiboa hori ere, %1,5ekoa, termino errealetan. Datu hauekin, 2006ko lehen seihilekoan txikizkako salmenten hazkunde nominala %4,7 izan zen, eta hazkunde erreala %3,1.\nBetiko txikizkako merkataritzak (espezializatua) salmenta nominalak %4,0 igo ditu 2006ko bigarren hiruhilekoan, 2005eko denboraldi beraren aldean. Igoera nominal hori %3,0ko hazkunde-tasa bihurtzen da termino errealetan.\nAzalera handi eta ertainetako txikizkako merkataritza (espezializatu gabea) %1,8 igo da aurtengo bigarren hiruhilekoan, termino nominaletan. Urte arteko tasa errealaren aldakuntza, aldiz, -%1,6koa da, 2005eko hiruhileko beraren aldean.\nTxikizkako merkataritza espezializatuan, urte arteko hazkundeko tasarik handiena pertsonen hornikuntzako sektoreari dagokio: %10,1eko hazkunde nominala izan du; termino errealetan, %8,4koa. Elikagaien hazkundea ertaina izan da: %6,4koa termino nominaletan. Horrenbestez, tasa ere positiboa da, %2,5ekoa termino errealetan.\nBestelako Kontsumo Ondasunen produktuen salmentak (kirolak, jolasak, optikak eta liburu-dendak, besteak beste) %3,3ko hazkunde nominala izan zuen, txikiagoa beraz; produktu horien prezioen deflazio-efektuaren ondorioz, baina, termino errealetan, tasa hori %5,2 bihurtu zen. Etxearen hornikuntzako ondasunek jaitsiera izan dute: termino nominaletan, %6,5, eta urte arteko tasa, berriz, -%8,0 izan da termino errealetan.\nLurralde Historikoetan, 2006ko bigarren hiruhilekoan, txikizkako sektoreko salmenta nominaletan Araban izan zen hazkunderik handiena, %7,6ko urte arteko gehikuntzarekin. Txikizkako merkataritza espezializatuko salmentak %11,1 hazi ziren, eta espezializatu gabekoarenak, %1,3.\nBizkaiak tarteko bilakaera izan du (%3,1); merkataritza espezializatuko salmentak %4,1 hazi ziren eta espezializatu gabekoarenak %1,4.\nGipuzkoan eman zen txikizkako sektoreko urte arteko salmenten gehikuntzarik txikiena (%1,7), txikizkako merkataritza espezializatuaren gehikuntza %1,2koa eta %2,7ko gehikuntza espezializatu gabekoarena, betiere urte arteko aldakuntza nominaleko terminoetan.\nTxikizkako merkataritza sektorean enpleguaren hazkundea %1,5 izan zen, aurreko urteko bigarren hiruhilekoaren batez bestekoaren aldean. Lurraldeka honelakoa izan zen: Bizkaian %2,2 gehitu zen, Gipuzkoan %1,2 eta Araban %0,3 gutxitu zen. Txikizkako merkataritza sektorean, 2006ko bigarren hiruhilekoan, pertsonal okupatua ez zen aldatu aurreko hiruhilekoaren aldean. Araban %1,2 igo zen, Gipuzkoan %1,0 igo zen eta Bizkaian %0,9 urritu zen.


437/2020 FORU AGINDUA, abuztuaren 13koa, Toki Administrazioaren eta Despopulazioaren zuzendari nagusiak emana, hutsik dauden edo hutsik egon daitezkeen Nafarroako toki entitateetako B taldeko kontu-hartzaile lanpostuen behin betiko zerrenda ezartzen duena, merezimendu lehiaketaren bidez betetzeko, Nafarroako Toki Administrazioari buruzko uztailaren 2ko 6/1990 Foru Legearen 248.3 artikuluan ezarritako ondorioetarako.\nLurralde Kohesiorako kontseilariaren otsailaren 10eko 8/2020 Foru Aginduaren bidez, hutsik dauden edo hutsik egon daitezkeen Nafarroako toki entitateetako B taldeko kontu-hartzaile lanpostuen hasierako zerrenda ezarri zen, merezimendu lehiaketaren bidez betetzeko, Nafarroako Toki Administrazioari buruzko uztailaren 2ko 6/1990 Foru Legearen 248.1 artikuluan ezarritako ondorioetarako. Halaber, ezarri zen ezen, bi hilabeteko epean foru agindu hau argitaratzen denetik, toki entitateek Lurralde Kohesiorako Departamentuko Toki Administrazioaren eta Despopulazioaren Zuzendaritza Nagusira joko dutela ondoko eginbehar hauek burutzeko:\n–Berresteko, kasua denean, betetzen ahal diren B taldeko kontu-hartzaile lanpostuen artean, zeintzuk erreserbatzen diren desgaitasuna dutenen txandarako.\n–Zehazteko eremu mistoko eta eremu euskalduneko toki entitateetako B taldeko kontu-hartzaile lanpostuen hizkuntza-eskakizuna, eskakizun horiek, Nafarroako Toki Administrazioari buruzko uztailaren 2ko 6/1990 Foru Legearen VII. tituluko II. kapituluko 3. atalean ezarritakoari jarraikiz, kontuan hartu, frogatu eta baloratze aldera.\nAipatu foru agindua 2020ko 36. Nafarroako Aldizkari Ofizialean argitaratu zen, otsailaren 21ekoan.\nBi hilabeteko epe horretan, hainbat toki entitatek alegazioak aurkeztu dituzte lanpostu hutsen hasierako zerrendaren aurka.\nErriberrik, Zangozak eta Milagroko udalek adierazi dute lanpostu horien titularrak lanpostuotara itzuli direla. Beraz, dagoeneko ez dira lanpostu hutsak, eta ezin dira bete lekualdatze-lehiaketan. Hori horrela, bidezkoa da lanpostu horiek ez agertzea lanpostu hutsen behin betiko zerrendan.\nLeitzako Udalak eskatu du kontu-hartzaile lanpostua sartzea, bete dadin, lanpostua hutsik dagoelako eta ez dagoelako hasierako zerrendan. Aipatu toki erakunde horren plantilla organikoa ikusirik, bidezkoa da lanpostua behin betiko zerrendan sartzea, hasierakoan ez delako sartu oker bat egon delako.\nJakin da Berriobeitiko Udaleko kontu-hartzaile lanpostuak dagoeneko ez duela C1 hizkuntza-eskakizuna 2020ko plantilla organikoan. Beraz, bidezkoa da aldaketa hori egitea ebazpen honetan biltzen den lanpostu hutsen behin betiko zerrendan.\nOrkoiengo Udalak alegatu du lanpostuaren jabea borondatezko eszedentzian dagoela, beste toki entitate batera joan delako, eta gaur egun lanpostua beteta dagoela aldi baterako kontratazio batekin. Beraz, toki entitate horretako B taldeko kontu-hartzaile lanpostua ez dago hutsa, eta horrexegatik hala agertzen da plantillan. Horren ondorioz, Orkoien kontu-hartzaile lanpostu hutsen zerrendatik kentzea eskatzen dute. Halaber, jakinarazi dute B taldeko kontu-hartzaile lanpostuaren hizkuntza-eskakizuna, plantilla organikoan egin zen behin betiko aldaketa egin eta gero, B2 dela. Horri dagokionez, esan behar da lanpostuaren titularrari borondatezko eszedentzia eman zitzaiola pasatu zelako zerbitzuak ematera beste administrazio publiko batean; orduan, lanpostua bete gabe eta erreserbarik gabe geratu zen, eta gorabehera horiek plantilla organikoan jaso behar ziren. Hala ere, plantilla organikoan hala jasota ez egon arren, horrek ez du esan nahi lanpostu hutsa ez denik. Eskakizunaren aldaketari dagokionez, lanpostu hutsen behin betiko zerrendan kontuan hartuko da.\nFunesko Udalak eskatu du kontu-hartzaile lanpostua sartzea merezimenduen lehiaketaren bidez betetzen ahal diren lanpostuen zerrendan, eta erantsi da dokumentazio bat, frogatzen duena lanpostu hori 2005. urtean sortu zela, nahiz eta gaur egun ez egon plantilla organikoan ezaugarri horiekin. Dokumentazioa aztertu eta gero, bidezkoa da eskatzen dena ematea.\nCadreitako Udalak eskatu du Alesbesko kontu-hartzaile lanpostua, lanpostu huts bezala agertzen dena, behin betiko zerrendatik kentzea, uste duelako lanpostu hori Cadreitarekin partekatua dela; izan ere, hori erakusten du 2000. urtean izenpetu zen hitzarmen batek, zeinaren helburua baitzen kontu-hartzaile lanpostu bat sortzea bi toki erakundeentzat. Horrek erakusten du lanpostu partekatua dela, eta ez Alesbesko Udalarena.\nEra berean, Alesbesko Udalak eskatu du hasierako zerrendan jasotako kontu-hartzaile lanpostua behin betiko zerrendatik kentzeko, uste baitu toki erakunde horrek 244.2 artikuluan sartzen ez den plaza bat duela, hiru mila biztanle baino gehiago ez dituelako, ezta 361.1.e) artikuluan ere, oraindik sortu ez diren eskualdeei buruzkoa delako. Hori dela eta, esan behar da plantilla organikoaren arabera, lanpostu hori 2.000 eta 3.000 biztanle artean dituen udal bati dagokiola, eta lanpostu hori betetzea ez dagoela inola ere eskualde bat sortzearen mende, artikulu hori kontu-hartzaile lanpostu bereki eta espezifikoari buruz ari delako, eskualdea alde batera utzita. Lanpostu hori lanpostuen zerrendatik kentzeko arrazoi bakarra Cadreitako Udalak alegatzen duena da: alegia, lanpostu hori partekatua dela eta ez dela Alesbesko Udalarena, eta horregatik bidezkoa dela lanpostu hutsen behin betiko zerrendatik kentzea.\nCaparrosoko Udalak, Lesakako Udalak eta Valtierrako Udalak alegazio berdinak aurkeztu dituzte B mailako kontu-hartzaile lanpostuak zerrendan sartzearen aurka, horretarako zegoen epearen barruan. Beraz, guztiei batera erantzunen zaie.\nHiru toki entitate horiek eskatzen dute lanpostu huts horiek ez sartzea lehiaketan, eta horretarako auzitara ekartzen dute uztailaren 2ko Nafarroako Toki Administrazioari buruzko 6/1990 Foru Legearen 244.2 artikulua, zeinak esaten baitu: “Kontu-hartzaile lanpostua nahitaez izan beharko dute honakoetan:\na) 3.000 bizilagun edo gehiago dituzten udalerrietan, foru lege honetako 361.1.e) artikuluan xedatutakoa ukatu gabe 2.000 bizilagun baino gehiago izanda plantilla organikoan lanpostu hori sortuta duten udalerrietarako, arau horretan ezarritakoarekin bat.”\nUste dute ezen, beren herriek 3.000 bizilagun baino gutxiago dituztenez, aipatu kontu-hartzaile lanpostuak hutsik daudela ezartzeko erabili den bidea Foru Legearen 361.1.e) artikuluarena dela. Horren ondorioz, beren iritzia hau da: aipatu artikulua X. Tituluan dagoenez, titulu hori eskualdeei buruzkoa denez, eta orain arte ez denez eskualderik sortu, ezinezkoa da lanpostu horiek betetzea, lanpostu horiek eskualdeak sortzearen mende daudelako.\nEsandakoari buruz kontuan hartu behar da egia dela 361. artikuluak arautzen dituela eskualdeen eskumenak eta zerbitzuak; baina, aldi berean, egia da, baita ere, eskualdeak idazkaritza eta kontu-hartzailetza zerbitzu administratiboak emateko salbuespenak ezartzen dituela; bide horretatik, zer kasutan egoten ahal den idazkari edo kontu-hartzaile lanpostu berariazkoa zehazten du, eskualdea kontuan hartu gabe.\nHorregatik, kontu-hartzaile lanpostuari buruz hau zehazten du: “Berariazko kontu-hartzaile lanpostu propioa izanen dute, halaber, 2.000 biztanle baino gehiagoko udalerriek, baldin eta, Nafarroako Toki Araubidea eguneratzeko urriaren 29ko 11/2004 Foru Legearen 1. artikuluan xedatutakoa dela medio, lanpostu hori sortuta eta plantilla organikoan badute Nafarroako Toki Administrazioaren Erreformarako Foru Legeak indarra hartzen duen egunean.”\nHitz batez, Caparrosoko Udaleko, Lesakako Udaleko eta Valtierrako Udaleko B mailako kontu-hartzaile lanpostu hutsak sartzeko baldintzak betetzen direnez, aurkeztutako alegazioak ezesten dira, eta lanpostu horiek lanpostu hutsen behin betiko zerrendan sartzen dira.\nBeraz, Lurralde Kohesiorako kontseilariaren uztailaren 1eko 35/2020 Foru Aginduak (foru agindu horrek Toki Administrazioaren eta Despopulazioaren zuzendari nagusiari eskuordetzen dizkio zenbait eskumen, Nafarroako Toki Administrazioari buruzko uztailaren 2ko 6/1990 Foru Legean ezarritakoen artetik), eta urriaren 30eko 263/2019 Foru Dekretuak (foru dekretu horrek Lurralde Kohesiorako Departamentuko egitura organikoa ezartzen du) ematen dizkidan eskumenak erabiliz,\n1. Nafarroako Toki Administrazioari buruzko uztailaren 2ko 6/1990 Foru Legearen 248.3 artikuluan ezarritako ondorioetarako, ezartzea arau horren 247.2 eta 247.3 artikuluetan ezarritakoarekin bat hutsik dauden edo hutsik egon daitezkeen B taldeko kontu-hartzaile lanpostuen hasierako zerrenda, lanpostu horiek merezimendu lehiaketaren bidez betetzeko. Zerrendan adierazten da, halaber, lanpostuen hizkuntza-eskakizunari buruzko informazioa, toki entitate bakoitzak behin betiko onetsitako azken plantilla organikoarekin bat.\nBehin betiko zerrenda hori ebazpen honen eranskinean jaso da.\n2. Foru agindu hau igortzea gorago aipatutako udaletara eta Toki Administrazioko Zuzendaritza Nagusira, eta Nafarroako Aldizkari Ofizialean argitaratzea. Adierazten da espedientean interesa dutenek (administrazio publikoak ez badira) gora jotzeko errekurtsoa jartzen ahal dutela foru agindu honen aurka Nafarroako Gobernuari zuzendua, argitaratu eta biharamunetik hilabeteko epean; administrazio publikoek, berriz, administrazioarekiko auzi-errekurtsoa jartzen ahalko dute, Nafarroako Auzitegi Nagusiko arlo bereko Salari zuzendua, argitaratu eta biharamunetik bi hilabeteko epean, eta horrek ez du galaraziko Nafarroako Gobernuan aldez aurreko errekerimendua egin ahal izatea, Administrazioarekiko Auzien Jurisdikzioa arautzen duen uztailaren 13ko 29/1998 Legearen 44. artikuluan zehaztutako moduan eta epean.\nIruñean, 2020ko abuztuaren 13an.–Toki Administrazioaren eta Despopulazioaren zuzendari nagusia, Jesús M. Rodríguez Gómez.\nIragarkiaren kodea: F2009288


Basaurin diru iruzurra egiten saiatzen ari da gizon bat, euskara amu bezala erabilita | Geuria\nBasauriko begiralekuaren inguruan ikusi dute gizona jendeari galdezka: Gernikakoa dela eta trenean bueltatzeko dirurik gabe dagoela, laguntza eske. Leioan eta Durangon kasu bera salatu dute.\nBegiraleku inguruan ikusi dute gizona / Maps\nBasauriko begiralekuaren inguruan ikusi dute gizona jendeari galdezka: Gernikakoa dela eta trenean bueltatzeko dirurik gabe dagoela, laguntza eske. Beste herri batzuetan ere, Leioan eta Durangon adibidez, kasu bera salatu dute.\nEguerdian ikusi dute gizona Basauriko begiralekuaren ondoan. Bizilagun batek kontatu digu gertatukoa: “Gizona oso urduri zegoen. Galdetu didan lehenengo gauza izan da ea euskaraz nekien. Baietz esan eta ‘eskerrak’ esan du, ‘zeinen ondo’. Jarraian ‘parkatuko didazu e, bestela ez da ezer gertatzen’ errepikatu du pare bat aldiz, istorioa kontatzen hasi baino lehen. Gizonaren arabera, Gernikatik etorri da trenean, eta Basauriko geltokian txartela pasatu gabe utzi duenez, dirurik gabe geratu da.\nTxartela kargatzeko ofizina begiralekuan bertan dagoela esan diot eta ‘ez baina, parkatu berriz ere, badakit non dagoen. Zera, ez dituzu pare bat euro edukiko’ erantzun dit. Susmo txarra hartu diot gizonari, alde guztietara begira zegoelako eta istorioak ez nauelako batere konbentzitu”. Bizilagunak kontatu digunez, diru eskariari ezetz esan eta gizonak, ezer esan gabe, begiralekutik errekalderantz jo du. “Egoera surrealista izan da guztiz. Hasteko, ez dut ulertzen halako egoera batean euskarak horrenbesteko garrantzia edukitzea, enpatia edo konfiantza sortzeko ez bada. Hare susmo txarragoa hartu diot egoerari Durangon ere -Anboto komunikabideak argitaratutako albistea- halako zerbait gertatu zela irakurri nuela gogoratu dudanean”, adierazi du bizilagunak. Leioan ere antzeko egoera bat eman zen, Sustatun argitaratu zuten.\nSailkatuta: Euskara, Iruzurra


Haurrentzako eskulanak: txorientzako etxeak | Consumer\nHaurrentzako eskulanak: txorientzako etxeak\nHaurrekin egindako txorientzako etxeek hegaztien poza etxera hurbiltzeko aukera ematen dute, txikienen sormena suspertzen den bitartean\nTxorientzako etxetxoak oso apaingarriak dira, bai lorategi edo terrazetan. Hori egitea ez da zaila, eta, beraz, haurrek eskulan honetan parte har dezakete, eta, horrela, une entretenigarri batean, autoestimua handitzen dute. Artikulu honek azaltzen du nola egin txori txikiekin txoriak tetrabrikekin, zapata-kaxekin, plastikozko edo egurrezko botilekin nola egin. Horrez gain, habiak haurren gelak apaintzeko nola erabili zehazten du, haurrek eurek egindako pelutxeekin edo jostailuekin.\nTxorientzako etxeek haurrentzat erakargarri bihurtzen dituzten ezaugarri asko dituzte. Alde batetik, bere itxura funtzionala da: lorategian edo terrazan instalatzean, hainbat hegazti hurbildu daitezke eta etxeko biztanleek beren koloreaz eta kantuz goza dezakete. Bestalde, apaingarriak ere badira, txikien gelan apaingarri gisa erabiltzeko aukera ematen baitute.\nTxori-etxeak eta etxeko beste objektu batzuk egitea haurren autoestimuari laguntzen dio\nHaurrek lagundu dezakete egiten, eta horrek esan nahi du haiekin une onak partekatzea eta autoestimua elikatzea, gero etxeko zati izango den zerbait fabrikatzean.\nTxorientzat etxeak egiteko eredu asko daude, baita horiek egiteko hainbat material ere.\n1. Txorientzako etxeak tetrabrikekin\nTxori sinpleagoetarako eta haurrekin erraz-erraz egiteko etxeetako bat tetrabrik batekin egiten da. Zulo bat egin behar da alde batean, hegaztia handik sartu ahal izateko.\nHaurrek txorientzako etxetxo bat sor dezakete eguneroko objektuekin, hala nola zapata-kaxa bat, tetrabrik bat edo plastikozko botilak\nGarrantzitsua da kaxaren barruko aldea ondo garbitzea, likido likatsua izan ez dadin (esnea, zukua, ardoa, etab.). ).\nBetileetako bat beherantz tolestuta eta bertan zulo bat egiten bada, oso erraza izango da etxetxoa iltze batetik edo hagatxo batetik zintzilik jartzea.\nElementu garrantzitsu bat, honentzat eta gainerako diseinuentzat, habiaren kanpoaldean espazio bat gordetzea da, txoriek bermatu eta atseden har dezaten. Hagatxo bat edo azalera zertxobait zabalagoa izan daiteke (tranpolin txiki bat bezala). Tetrabrikaren kasuan, kaxatik kendutako kartoi-zatia bera erabil daiteke sarrerako zulorako (hau da, atea).\n2. Plastikozko botilak dituzten txorientzako etxeak\nHaurrentzako beste eredu dibertigarri eta erraz bat, etxeko ontziak ere berrerabiltzen dituena, plastikozko bi botilekin egiten da.\nEgokiena da mota bereko bi botila izatea, bietan diametro berdina ziurtatzeko. Altuera berean ebaki behar dira, oinarritik 12 edo 15 zentimetrora. Gero, moztutako zatietatik zikindu, kola edo zinta itsaskorrarekin itsasten dira eta albo batean zulatzen dira, etxetxoaren atea sortzeko.\nFuntsezkoa da, bai tetrabrik-kaxekin, bai plastikozko botilekin, atzeko dekorazioa. Gainera, etapa honetan haurrek parte-hartze aktiboagoa izan dezakete: papera margotu, marraztu\neta itsatsi dezakete. EVA gomazko edo txorientzako etxetxoetako beste material batzuk.\nHala, bi botila-oinarriak monofoniko atsegina bihur daitezke, edo txikien sormenak berak erabakitzen duen horretan.\n3. Haurrek txori-jantoki batean transformatutako zapata kaxak\nIrudia: Lawrie Phipps\nHirugarren aukera soila eta eraikitzeko elementu errazak dituena, zapata-kaxa bat erabiltzea da, txorien etxea haurrekin sortzeko. Kaxari zinta itsasgarria jarri behar zaio, eta hegaztia sartu eta irten ahal izateko zuloa egin.\nAurreko kasuetan bezala, haurrek habia pinturaz edo apaingarriz apaindu dezakete.\nZapata-kaxa batekin egindako etxe batean, errazagoa da bi isurkiko teilatua jartzea. Ohiko V alderantzikatua egiteko, antzeko kutxa baten tapa erabil daiteke. Etxearen gainean teilatua itsastea da aukerarik azkarrena eta errazena, baina kaxa teilatuaren formara egokitzeko, akabera politagoa eta dotoreagoa eskaintzen du.\n4. Zurezko etxeak, helduen laguntzarekin\nTxorientzat zurezko etxe bat ere egin daiteke, baina hori zailagoa da eta helduen laguntza behar izan dezake.\nAukera bat eginda erostea da, eta gustura dekoratzea. Haurrentzat oso dibertigarria da egurra tenperekin edo beste produktu batzuekin margotzea. Apaingarriak itsatsi daitezke, baita dekorazio-teknika konplexuagoak ere, adibidez,decoupage.\nTxorientzako etxeak haurren gelan\nJatorrizko helburutik haratago, txorientzako etxeak apaingarriak izan daitezke barnealdeetan, bereziki haurrentzako geletan. Hala, ez dute hegaztirik hartuko eta ez dute beren kantuaz eta alaitasunaz gozatuko, baina ukitu dibertigarria emango diete haurren espazioari.\nTxorientzako etxeak moradoreekin lagun daitezke, adibidez, pelutxeak edo txoriak irudikatzen dituzten haurrek egindako panpinak.\nBeste aukera interesgarri bat dekorazioa zuhaitz-adarrekin konbinatzea da. Horretarako, adarrak errealak izan daitezke (sabaitik esekitako sabaitik esekitakoak edo hormako kakoak dituztenak), edo marrazkiez, pinturaz edo biniloz osatuak.\nfabrikatu haurrak infantil-eu manualidades-eu Ocio-eu onketa padres-eu pájaros-eu txorientzako etxeak


Oronako Next plataforma, Augsburgoko Interlift azokan - Ekonomiaren KZ\nPertsonen mugikortasun bertikaleko irtenbideen Gipuzkoako Orona konpainiak Next plataforma berriaren xehetasunak eman ditu Interliften, egun hauetan Alemaniako Augsburgo hirian egiten ari den altxatze sektoreko nazioarteko azokan.\nAtzo bidalitako ohar batean, Oronak, pertsonen mugikortasun bertikaleko konponbideen Europako bosgarren operadoreak, zehaztu zuen bere produktu- eta zerbitzu-plataforma berria “merkatuko segmentu guztiei zuzenduta” dagoela. Oronak gogorarazi du bere produktu guztiak Europan diseinatuta eta fabrikatuta daudela.\nNext plataformaren aurkezpenarekin batera, tresna berriak merkaturatu dira, hala nola kabinen konfiguratzaile bat edo eraikin publikoetako trafikoaren kudeaketarako eta helmugako aurrehautaketarako konpainiaren soluzioaren banatzaileentzako bertsioa, algoritmiako azken teknologietan oinarritua.\nAurtengo lehen seihilekoaren amaierarako aurreikusita dago. Oronak 375 metro koadroko stand propioa du Interlift 2022an, azokako 1. pabiloian, eta horrek agerian uzten du herrialde germaniarrarekiko interesa.\nGipuzkoako enpresak gatazka izan zuen Alemaniarekin duela urte batzuk, eta hark betoa jarri zion bere igogailuetako baten merkaturatzeari, Europako baldintzak betetzen ez zituela iritzita. Geroago, ordea, Europako Batzordeak beto hori ezeztatu zuen, eta babes handia eman zion Oronaren berrikuntzari.\n← Azpiazuk itun sozial bat eskatu du inflazioa geldiarazteko\nErosteko ahalmen handiko turisten bila ari da Euskadi →\nEAJ, Sanchezekin hausteko prest, ez badu GMI betetzen


Gure basoetako egurra nazioarteko merkatuetan bidea egiten\nPasadan maiatzean, Bizkaiko intsinis pinuen 3.000 tona enborki abiatuko ziren itsasontzian Bermeoko portutik Europaren erdialderantz. Euskadin egiten den mota honetako lehen jarduera komertziala da, Euskal Herriko basogintza elkarteek azken urteotan beraien produktuei irteera emango dieten merkatu berrien bila egin dituzten ahaleginen ondorioz tokiko basogintza enpresekin lagunduz. Gure Herriak nazioartera zabaltzeko hartu duen erronkarako finkatutako estrategia komunaren baitan, elkarteei tokiko merkatuetara ez ezik merkatu berrietara iristen laguntzeko asmoz, Bizkaiko Foru Aldundiarekin eta Eusko Jaurlaritzarekin elkarlanean aritu eta gero etorritakoa.\nAltzari industriaren eta eraikuntza sektorearen tokiko merkatuen erorketak eta hainbat hondamendi natural direla-eta azken hamarkadan gure basoen ustiapen mailak behera egin du. Euskal Herriko azken Baso Inbentarioak erakusten duenez, gure erkidegoan zuhaiztien lur azalera handituz doa etengabe, basoen azalera bezala, ahal dena baino nabarmen gutxiago ustiatzen direlako. Horren ondorioz, Euskadin dugu zuhaitz helduen egurraren orain arteko stockik handiena.\nNazioarteko merkatuetan sartzea da une honetan dugun irtenbiderik hoberena gure basoetako baliabideak mugitzeko eta enpresa jarduera eta enpleguak aktibatzeko. Izan ere, jarraitu egingo da tokiko industriak egurrez hornitzen eta, horretaz aparte, beste leku batzuk gehituko dira produzitzen den egurra bidaltzeko, bide batez baso masa berrituz. Euskal erakundeek nazioartekotzearen alde egindako apustua, kasu honetan, Eusko Jaurlaritzak eta Bizkaiko Foru Aldundiak basogintza elkarteei merkatu berriak bilatzeko antolatu daitezen eman dieten laguntzaren bitartez gauzatu da.\nMaiatzean intsinis pinuekin kargatuta Bermeotik atera zen itsasontziaren pleita posible izan da hainbat euskal enpresak emandako laguntzari esker, bai eta Frantziako basogintza kooperatiba batek merkatuak aztertzeko eta nazioarteko bezero handiei bolumen, kalitate eta epeei dagokienez erantzun egokia eman ahal izateko eskaini duen aholkularitzagatik ere. Hala, iazko abuztuan, proba pilotu bat egin zen Pasaiatik atera zen itsasontzi batekin. Itsasontziak 3.500 tona intsinis pinurekin atera zen portutik eta oraingoan karga zuzentzen zaion bezero berarentzat zen, oraingoan bezero horrek produktu gehiago bidaltzeko eskatu baitu.\nKontuan hartu behar da Euskal Herria dela intsinis pinuaren ia ekoizle bakarra Europan eta horregatik beharrezkoa izan dela egurraren ezaugarriak eta bere erabilera aukerak ezagutzera ematea egurra transformatzen aritzen diren enpresa handiengan interesa pizteko.\nMerkaturatzeko bide honek denbora jarraipena izango du eta espero da datozen hiletan itsasontzi gehiago abiatzea Euskal Herriko egurrez kargatuta Europako merkatuetarantz. Proiektu honetan Bizkaiko baso ustiapenerako enpresekin ere ari gara elkarlanean, eraldatutako produktuetarako merkatuen bila, horrek landa guneetan jarduera, enplegua eta aberastasuna areagotzea ekarriko duelakoan.\nAukera Busturialdeko sektorerako\nBusturialdeko eskualdea krisiak gehien astindu duenetako bat izan da, eta egurraren sektorea ez da egoera horretatik libratu, eskualdean egurraren eraldaketan aritzen diren hainbat enpresa itxi behar izan direlarik. Merkaturatzeko bide berri hau zonaldeko jarduera ekonomikoa suspertzeko abiapuntua izan daiteke, Bermeoko portua ustiapen lekuetatik hurbil baitago eta horrek eragiketa komertzialetarako bidea ematen du.\nBermeoko portutik esportatzeko abiarazitako proiektu hau Euskal Herriko basogintza elkarteek nazioartera zabaltzeko hasitako ekimenetako bat da, Euskadiko hainbat lekutatik jarduera komertzialetarako irtenbideak bilatzen baititu, betiere tokiko industrien horniketaren osagarri gisa eta gure basoetan dagoen egur stocka modu iraunkorrean ustiatzeko helburuaz. Badira ere beste erronka batzuk, esaterako gure egurra nazioarteko merkatuetan sustatzea, ekimen hau jabe gehiagorengana helaraztea, enpresa gehiagorekin elkarlanean hastea, merkatu gehiago bilatzea eta garraioko kostu logistikoetan hobekuntzak egitea, eta horietan denetan lanean jarraitzen dugu.


Pobreziaren aurkako Mobilizazio Astea jarri da martxan | Consumer\nPobreziaren aurkako Mobilizazio Astea jarri da martxan\nEspainian milioi bat pertsona baino gehiago dira pobreak eta milaka kalean lo egiten dute\nPobreziaren aurkako Espainiako Aliantzan elkartutako mila gizarte-erakundek baino gehiagok mobilizazio-astea egingo dute datozen zazpi egunetan, “Pobreziaren aurka borrokatu” lelopean, ordezkari politikoek gaitz horren aurkako borrokan konpromiso sendoa har dezaten eskatzeko, Canal Solidarioaren arabera.\nHala, garapen eta gizarte-ekintzako GKEek, sindikatuek, elkarte ekologistek, gazteen eta emakumeen elkarteek ehun ekitaldi baino gehiago antolatu dituzte gaur eta datorren igandean, munduko pobreziaren aurkako borroka eta NBEren Milurtekoko Garapen Helburuak lortzeko beharra gaur egungo lehen mailara ekartzeko.\nProgramatutako jardueren artean, kontzertuak, erakusketak, mahai-inguruak, aurkezpenak, ekitaldiak ikastetxeetan, sinadurak biltzea, solasaldiak, manifestazioak, zinema-zikloak edo kaleko ekitaldiak daude, besteak beste. Pobreziaren aurkako Mobilizazio Astea asteburuan bukatuko da, parte hartzen duten 40 hiritan baino gehiagotan manifestazioak eginez.\nIzan ere, ekimen horren antolatzaileen arabera, pobrezia mundu mailako gaitza da, eta, besteak beste, 834 milioi pertsonak ez dute bermatuta elikatzeko eskubidea. Espainian, milioi bat herritar baino gehiago bizi dira pobrezian, eta milaka daude kaleetan, behartsuenean, Caritasen azken datuen arabera.\nMobilizazio horiek, gainera, bat datoz Kanpo Zorraren aurkako Ekintza Globalaren Astearekin. Kasu honetan, “Nork zor dio nori?” kanpainak hainbat ekitaldi antolatu ditu urriaren 12tik 19ra bitartean. Hegoaldeko herrialdeen zorpetzearen salaketak eta Afrikako nazioarteko finantza-erakundeen jarduerak izango dute aurten errebindikazio-jardunaldien ardatz.\nDeialdia kanpainaren web orriaren bidez egin da, eta aste honetan egingo diren protesta, foro, hitzaldi, elkarrizketa eta manifestazio publikoetan parte hartzeko eskatzen die herritarrei. Ekimen solidario honen sustatzaileen arabera, mezu argi bat plazaratzea da helburua: “kanpo-zorra legez kanpokoa da eta kendu egin behar da eta zor ekologikoa itzuli egin behar da”.\nmillón-eu mobilizazioen astea pobreza en españa-eu pobreza-eu zor